钦定古今图书集成/方舆汇编/职方典/第1299卷 > 广州府山川考一 府志
## 钦定古今图书集成/方舆汇编/职方典/第1299卷 > 广州府山川考一 府志

本府。〈南海、番禺二县附郭。〉

坡山　，在府城内西南，高三四丈馀，相传晋时渡头也。上有三圣堂、丹灶。洪武七年，参政汪广洋建钟楼于上。十年，布政司赵坚，徙建五仙观玉皇阁。又有“西坡山”，在城西第一桥。

浮丘山　在府城西四里。相传为浮丘丈人得道之地。《罗浮记》云：“浮丘即罗浮，朱明之门户。先在水中，若丘陵之浮，四面篙痕宛然。” 宋初有陈崇艺者，年百二十岁，自言儿时犹见山足舟船数千，今去海已四里，尽为人居。上有珠明观、挹神轩，经略使蒋之奇建也。其下有珊瑚井，晋葛洪炼丹于此。今有废井，惟一拳石。按《县志》，“万历庚辰，大学士赵志皋宪副吾粤，辟其地为浮丘社。李税珰入粤，踞其地为游观所。仙灵窟宅，风雅遗踪，一朝俱尽，良可深惜。”

双女山　在府城西二十里。一曰“凤山。” 上有榕荔。宋潘美伐南汉，次泷头，刘𬬮遣使请和。美挟𬬮使速渡诸险，至马迳，砦于双女山下，𬬮请降，即此。

灵洲山　一名小金山，在府城西六十五里郁水中。其山平原弥望，晋郭璞谓南海之间有衣冠之气者此也。上旧有宝陀院、妙高台。宋苏轼诗：“灵洲山上宝陀院，白发东坡又到来。前世德云今我是，依稀，犹记妙高台。” 《南越志》：“其阳多松柏，其阴多茅蓣。水中多鼋鼍。有虫焉，如龟而小，能缘大木，捕鸣蝉，其名曰神屋，食” 之已疠。按《县志》《中唐志》：名山灵洲，大川郁水，即此。嘉靖中，重修寺院，祭酒伦以训记。北一里曰象山。西南二十五里曰金利山，上有崇福寺。东南有巡检司。石门山　，在府城西北三十里，两山对峙如门，据南北往来之冲。汉楼船将军杨仆讨南越，驻兵于此。又李性道至石门，舣舟岸浒，不拒元兵，惟黄俊迎敌，即其地也。按《县志》，前有控海楼、西华寺。嘉靖中，毁寺，改建晋刺史吴隐之祠。西樵山　在府城西南一百二十里，高耸数百仞，势如游龙，盘踞四十馀里，简村、沙头、龙津、金瓯四堡之地。峰峦七十有二，互相联属，内顾若罗城然。山半多平陆，民多居之。按《县志》，“唐、宋诗人曹松移植顾渚茶于此，居” 人遂以茶为生。云翳门关，为入山之途。少保方献夫砌石磴千级，行人便之。

秀萝山　在府城西南三十六里。其水多松萝，其草多蔓荆，草树森郁，山阜奇秀，故名。下有罗汉寺。

牛鼻山　以形似名，在西南五里。

狮云山　在西南十里，亦以形似名，在金紫堡。元季乡民𥟖复震，筑堡于上，以避寇盗。有木焉，茎如通草而大，其材宜屐，其名曰“枹。”

三山　在府城南二十七里西淋都桂林堡。三峰竞秀，类多奇石。

驿峰山　：在府南二十里。多松棕。

黄麖山　在府城西五十里。其木多桐杉，其兽多麖鹿。东南有二岩，内深幽，后有石室，通明可

容数十人，元季民多隐于中。又北一里曰“马头冈” ，其上多松。又西六里曰旗峰山，山半有泉，冬夏不竭。

龙郁山　在府城西五十一里，幽深盘旋，以形势名。其木多橄榄、人面，其鸟多鹭鸶巢焉。又西二里曰山南镇。

浔冈山　在府城西十九里。多枫柟，其下浔水出焉。下有冯章靖公祖墓，今已芜没。西南二十四里曰𧒽冈，民居田畴环之。又西南五里曰丰冈，多美草。又西三里曰黄冈，其下有青龙寺，今废。又西十二里曰黄雀冈，特起水中，在大冈堡。又西六里曰苏山冈。

越秀山　按《县志》：会城主山在城内稍北，上有越王台，台西一里有歌舞冈，其阳有越台井，西为鲍姑井。越王台，赵佗因山为之。唐韩愈诗“乐奏武王台” 是也。明都指挥花英于山巅起观音阁，山半建半山亭。刘䶮时叠石为呼鸾道，沿道而登，折而北为歌舞冈，佗三月三日登高处。刘䶮时夹道栽花作台观，为九日登高之所，又名越井冈。前有古井，凿自佗时，深百尺，泉味甘冷，南汉号“玉龙泉。” 宋丁伯桂覆石开九窍，因名“九眼井。” 世传佗堕金杯井中，后于石门得之。鲍姑，葛洪妻。

肃连山　按《县志》：在西北四十里，连大象山，中有石洞。

海目山　按《县志》：“在西南一百四十里。” 山在海中，两峰并列如目。其麓多奇石，有芳秀亭、龟石、钓台，景类金山。

三洲山　按《县志》：“在西一百七十里，一名黄冈。耸拔千仞，周回百馀里，峰峦数十奇者，为石阁峰、狮子峰、将军峰。有竹子岭，状如蜈蚣，支掉百出，直驰二十馀里，亦名蜈蚣岭。东为大唐坑，景类盘谷。其山西连高明，南接新会，与西樵并为邑之镇山。”

鸦山　按《县志》，在西南六十五里，山纯石，多古榕，幽雅可人。山南里许有碧玉池，长百馀丈。狮子山　按《县志》，在府北一百十里，形如狮子，常有云气覆之。

番山禺山　在府城内东南。番山在南，禺山在北，相联属如长城。南。汉刘䶮凿平之，就番山积石为朝元洞，后改为清虚洞。复以沉香为台，观于禺山上。按《图经》云：“番山在郡学后” ，今学后亭扁曰“番山。” 是也。禺山在宋之清海楼堞下，今布政司谯楼址是也。

席帽山　在府城北四里，今双井街。高二十馀丈，周六里许，平坦可容车马，以形似名。其木多松柏，其草多茅芦，相传上有南汉刘氏郊坛遗址。成化三年，都御史韩雍立墩其上。前一里曰西竺山，上有广果寺，今废。东一里曰象山。马鞍山　在府城北一十里。《南越志》：“秦始皇时，望气者言南海有五色气，遂发人凿之，其” 凿处形类马鞍。一云：汉马援尝驻兵于此，每风雨晦冥，尝闻人马之声，迹之，得邓宓墓。今号北山。马蛟山　，在城北七里。旧《志》：“俗传昔有蛟化为马以惑人。其阳多松竹，其阴多刺桐，最多怪兽。” 又北四里曰虎栏山，多松萝。

白云山　在郡城东北十五里。其上常有白云覆之，其下多块石，有泉焉，遄飞琅琅，其名曰“九龙。” 旧《志》：“安期生隐此，无泉，有九童子见，须臾泉涌，故名。”

栖霞山　在白云西南五里。旧《志》：一名景泰云峰山。昔景泰禅师卓锡得泉，故名。今按：卓钖泉在罗浮唐子西，有记，非此泉也。又云：泉初涌时，双蟹出焉，又有仙人守之。张镇孙《栖霞山》诗有“万山飞翠映遥空，一抹清霞淡复浓” 之句。旧有寺，今废。又山之下，泰泉之水出焉。旧《志》：李昴英有文溪小隐轩，及泰泉、玉虹、饮涧二亭旧址，洪武初，孙蕡筑“白云山房” 于其上，今废。又一里曰“太霞洞” ，洞之南曰“聚龙冈” ，又折而西，曰“御书阁。”